<classify> MSHAMBULIAJI wa KRC Genk ya Ubelgiji na nahodha wa timu ya taifa, Taifa Stars, Mbwana Samatta amefunguka juu ya moto aliouwasha tangu kuanza kwa msimu huu, akieleza kuwa huu ni mwanzo na kwamba atahakikisha anafanya hivyo kwa msimu mzima. Samatta ambaye hivi karibuni alifunga hat-trick yake ya kwanza akiwa na Genk katika michuano ya Ulaya dhidi ya Brondby IF ya Denmark pia ameiwezesha timu hiyo kufuzu kuingia hatua ya makundi kushiriki michuano hiyo msimu huu.Samatta aliliambia gazeti hili juzi kuwa kwa kasi aliyonayo sasa siyo kwamba imekuja kwa bahati mbaya, isipokuwa ni juhudi alizoziongeza msimu huu, ukiwa ni wa pili kwake tangu alipotua msimu uliopita akitokea TP Mazembe ya DR Congo. Ndiyo hivyo kama mnavyoona nimeanza msimu mzuri kwa kufunga na kusaidia timu kiujumla, kitu ambacho hakijaja kwa bahati mbaya. Hii imetokana na juhudi na kujipanga zaidi kabla na hata baada ya kuanza kwa msimu huu.Kwa jinsi hali ilivyo bado nashawishika kuendelea kufanya zaidi ya hapa, nataka kufanya hivi kwa msimu mzima. Nilichokifanya mpaka sasa bado naona kuna nafasi ya kufanya vizuri zaidi kwa msimu wote huu maana bado kuna nafasi na mechi bado zipo, alisema Samatta, mchezaji wa zamani wa Simba. Samatta na Genk sasa wana kibarua kizito kuelekea katika michuano hiyo mikubwa Ulaya ambapo katika Kundi I wamepangwa dhidi ya Malmo FF ya Sweden, Besiktas ya Uturuki na Sarpsborg 08 ya Norway.  <topic>: kitaifa 